Һәр бер эштә лә ниәттең дөрөҫ булырға тейешлеге хаҡында башта уҡ әйтеп үтелгәйне инде. Ниәтеңдең дөрөҫ булыуы һиңә был донъяла уҡ еңеллек бирә. Сөнки ғәмәлдәрен тик Раббыһы ризалығы өсөн генә эшләүселәр яман һүҙҙәргә, күҙҙәргә иғтибар итмәй, сабырлыҡ күрһәтә белә. Әйтәйек, кемдер берәү Раббыһы ҡушҡанса хиджаб кейергә йә һаҡал йөрөтөргә булды, ти. Әгәр ҙә ул шул хәлдә кешеләр араһына сыға икән, ниәте тик Аллаһы Тәғәлә ризалығы өсөн генә булһа, ул ауырлыҡ тоймаясаҡ. Кемдеңдер насар һүҙ әйтеүе, ҡырын ҡараш ташлауы арҡаһында ундай кеше хиджабын сисеп ташлау йә һаҡалын ҡырыу тураһында уйламаясаҡ. Сөнки теге йәки был ғәмәлдең Хоҙай ризалығы өсөн булыуын, бының өсөн Ахирәттә әжер-сауаптар көтөүен аңлау еңеллек бирә, ауырлыҡтар килеп тыуған хәлдә лә сабырлыҡҡа өйрәтә.